作者:李昴英
標題:摸魚兒
內容:敞茅堂、茂林環翠，苔磯低蘸煙浦。青蓑混入漁家社，斜日斷橋船聚。真樂處。坐芳草，瓦樽滿酒頻頻注。皋禽自舞。慣松逕穿雲，梅村踏雪，朗笑自來去。車乘墜，爭似修筇穩步。前塵回首俱誤。安閒得在中年好，抱甕尚堪蔬圃。高眼覷。算不識、人間寵辱除巢許。風篁解語。應共笑群狙，無端喜怒，三四計朝暮。